'Iran is so gevaarlik soos 50 Noord-Koreas' – praag.co.za — 20 jaar jonk!
'Iran is so gevaarlik soos 50 Noord-Koreas'
Die Israelse eerste minister Benjamin Netanyahu het tydens sy toespraak by die sitting van die VN se Algemene Vergadering 'n waarskuwing gerig teen die regering van Iran.
Hy het die nuwe president Hassan Rouhani as 'n "wolf in skaapsklere" bestempel en gesê Israel sal nooit 'n Iranese kernprogram toelaat nie. Hy het gesê Iran is so gevaarlik soos 50 Noord-Koreas.
Westerse diplomate het egter Netanyahu se definisie van 'n ooreenkoms met Iran as "heeltemal onrealisties" beskryf omdat dit 'n "onvoorwaardelike oorgawe" vereis.
Iran se adjunk-ambassadeur by die VN, Khodadad Seifi het op sy beurt gesê Iran is 'n ondertekenaar van die kern-sperverdrag. Israel wat self 'n kernmoondheid is, is nie 'n ondertekenaar van die verdrag nie.
Rouhani het vroeër 'n fatwa, 'n heilige beletsel, oor kernwapens uitgeroep. Hy het herhaal dat sy land geen planne het om kernwapens te ontwikkel nie. Verskeie Amerikaanse intelligensie-agentskappe het hom reeds gelyk gegee.
Sedert sy verkiesing het Rouhani reeds verskeie versoenende uitsprake teenoor Israel en die Weste gemaak.
Skrywer Karin RoodtGepubliseer op 2 Oktober 2013 2 Oktober 2013 Kategorieë Internasionale nuus, NuusSleutelwoord eerste minister Benjamin Netanyahu, Iranese kernprogram, Israel, president Hassan Rouhani, wolf in skaapsklere